Pstruh lososovitý
Filet pstruha lososovitého
**Pstruh lososovitý** alebo **pstruh lososový** (angl. salmon trout, nem. Lachsforelle, v staršej latinčine okrem iného: Trutta salmonata alebo Trutta salmanata) je mimo biologickej taxonómie - najmä v obchodnom styku - označenie pre ťažkého (t.j. viac ako 1,2 alebo 1,5 kg vážiaceho) pstruha, ktorý je určený na ďalšie spracovanie (filety, podkovy) a má v dôsledku potravy s vyšším obsahom karotenoidu astaxantínu charakteristicky (najmä červeno/ružovo, ale aj napr. oranžovo) sfarbenú svalovinu. Ide teda o pstruha, ktorý sa veľkosťou a farbou mäsa podobá lososovi; nejde o špecifický druh pstruha v taxonomickom zmysle. Dnes sú to konkrétne najčastejšie chované ryby z druhu pstruh dúhový (Oncorhynchus mykiss), u ktorých sa červené sfarbenie svaloviny dosahuje pridávaním karotínu do krmiva, ale môžu to byť aj na iné druhy pstruhov (z rodu Salmo alebo Oncorhynchus), či už chované alebo prirodzene žijúce. V prírode červené sfarbenie svaloviny získajú prijímaním astaxantínu napr. prostredníctvom konzumovania kriváka studničkového.  

V angličtine, nemčine, češtine a staršej latinčine sa ako „salmon trout", "Lachsforelle", „pstruh lososový" a „Trutta salmonata" niekedy (skôr staršie) označuje aj morská forma pstruha morského (teda morská forma druhu Salmo trutta), v nemčine prípadne aj jazerná forma; v angličtine (a v nietorých z uvedených prípadov aj v staršej latinčine) okrem toho aj: 1. (akýkoľvek) veľký jedinec amerického pstruha dúhového (Oncorhynchus mykiss) - najmä typu steelhead - alebo druhu Oncorhynchus clarkii (prípadne iných amerických jedincov rodu Oncorhynchus), 2. niektoré sivone (najmä Salvelinus alpinus, Salvelinus malma, Salvelinus namaycush), 3. (v Austrálii:) mladý jedinec druhu Arripis trutta:55

Historicky bolo používanie tohto termínu aj v strednej Európe dosť nejasné. Napr. A. Frič (1859) vysvetľuje, že kým v Čechách sa ako „Lachsforelle" (Frič názov uvádza len v nemčine) označuje veľký jedinec „pstruha rybničného" (Fričov „pstruh rybniční" je z dnešného pohľadu Salmo trutta žijúci vo veľkých potokoch a rybníkoch), tak slovo má aj druhý, a to taxonomický význam: Heckel a Kner (1858) ako „Lachsforelle" (A. Frič v tomto prípade používa aj český názov, a to „pstruh lososový") označili druh Fario Marsiglii, ktorý je doložený z hornorakúskych jazier a Bodamského jazera.. Fario Marsiglii (Fario marsilii) je z dnešného pohľadu možno synonymum druhu Salmo labrax (t. j. po slovensky pstruh čiernomorský/pontický). Ottův slovník naučný (1903) má podobne ako Frič dva významy pre „pstruha lososového", prvý je podobný Fričovmu, ale druhý je priradený inak než u Friča: „Pstruh lososový" je 1. jednak (vraj „neprávom" používané) označenie odrody „pstruha obecného" („pstruh obecný" v ponímaní tohto textu zodpovedá dnešnej potočnej forme [komplexu druhov] pstruha morského) z „pohorských" riečok, ktorá má ružovkastú svalovinu, a 2. jednak to, čo dnes voláme morská forma (komplexu druhov) pstruha morského.

Referencie
----------

1. ↑  HILL, J.: An History of Animals. London, 1752, s. 222 dostupné online
2. ↑  BREHM, A.: Brehms Thierleben. Allgemeine Kunde des Thierreichs, Achter Band, Dritte Abtheilung: Kriechthiere, Lurche und Fische, Zweiter Band: Fische. Leipzig: Verlag des Bibliographischen Instituts, 1884. s. 223-224 dostupné online
3. ↑  FROESE, R. PAULY, D. (EDS.). *FishBase. World Wide Web electronic publication. www.fishbase.org. version 06/2016* [online]. [Cit. 2016-11-15]. Dostupné online. , konkrétne:
4. ↑   *Pstruh dúhový* [online]. metro.sk, [cit. 2016-11-16]. Dostupné online. Archivované 2016-11-22 z originálu.
5. ↑   *Agrární komora České republiky - Název legislativního materiálu: Návrh vyhlášky o požadavcích na maso, masné výrobky, produkty rybolovu a akvakultury a výrobky z nich, vejce a výrobky z nich - Autor připomínky: Rybářské sdružení ČR* [online]. apps.odok.cz, 2015, [cit. 2016-11-16]. Dostupné online.
6. ↑   *Lebensmittellexikon - Lachsforelle* [online]. lebensmittellexikon.de, 2014-06-09, [cit. 2016-11-16]. Dostupné online.
7. ↑   *Whats In A Name – Other Than a Confusion?* [online]. Ontaria Aquaculture Association, [cit. 2005-04-07]. Dostupné online. Archivované 2005-04-07 z originálu.
8. ↑   *Fischlexikon - Lachsforelle* [online]. deutschesee.de, [cit. 2016-11-16]. Dostupné online.
9. ↑  STEARLEY, R. F. SMITH, G: R.. *Phylogeny of the Pacific Trouts and Salmons (Oncorhynchus) and Genera of the Family Salmonidae* [online]. researchgate.net, 1993, [cit. 2016-11-15]. Dostupné online.  s. 27
10. ↑   *Multilingual illustrated dictionary of acquatic animals and plants*. 2nd edition. Oxford: Fishing New Books a Luxembourg: Office for Official Publications of the European Communities, 1998. ISBN 0-85238-240-5. s. 66-67.
11. ↑  HANEL, Lubomír; ANDRESKA, Jan. Vernakulární názvy mihulí a ryb České republiky. *Lampetra : bulletin pro výzkum a ochranu biodiverzity vodních toků* (Vlašim: Český svaz ochránců přírody), 2011, čís. VII, s. 36 – 71. ISBN 978-80-86327-95-2. Dostupné online [cit. 2020-08-06]. ISSN 1212-1312.
12. ↑  salmon-trout. In: Oxford English Dictionary Second Edition on CD-ROM (v. 4.0). Oxford University Press, 2009, ISBN ISBN 978-0-19-956383-8
13. ↑  Forelle. In: Meyers Großes Konversations-Lexikon, Band 6. Leipzig 1906, s. 761-762 dostupné online
14. ↑  salmon trout. In: Merriam Webster Unabridged (prístup 2016-11-15)
15. ↑  Zdroje k latinčine pozri v prvej vete tohto článku
16. ↑  FRIČ, A.: České ryby (Vyňato z časopisu Živy r. 1859). Praha, 1859 dostupné online. s. 28, 32
17. ↑  HECKEL, J. J. KNER, R.: Die Süsswasserfische der Österreichischen Monarchie mit Rücksicht auf die angränzenden Länder - Monografien Vertebrata Pisces 0001: 1-388. dostupné online
18. ↑
19. ↑  pstruh. In:*Ottův slovník naučný: illustrovaná encyklopaedie obecných vědomostí, Dvacátý díl Pohora-Q.v.* Praha: J. Otto, 1903. s. 917